Rassie sal soms waag in soeke vir regte Wêreldbeker-spanRassie Erasmus (Foto Munsterrugby.ie) Kom ons vergeet eers van die span wat Rassie Erasmus Donderdagoggend vir die tweede toets teen Engeland in Bloemfontein gaan kies en ontleed ook wat hy dié week oor spankeuses vorentoe gesê het. Die realiteit is dat die Wêreldbeker, nie net in Suid-Afrika nie maar vir alle spanne wat reeds gekwalifiseer het en dié wat nog moet kwalifiseer, die fokus is. Dit gaan nie oor wat vandag, of wat in die reeks tussen Nieu-Seeland en die Franse en ander toetsreekse gebeur nie. Nasionale kleure word nou deur afrigters in redelike oormaat uitgedeel aan spelers om hulle op internasionale vlak op te weeg, om te verseker dat die heel beste uiteindelik vir die Wêreldbeker daar en slaggereed daar sal wees. Dit is vir die afrigters só ŉ uitdaging, dat die een of twee toetse wat miskien daaroor in die slag bly, nie die ergste nie. Só het Eddie Jones en Warren Gatland byvoorbeeld die spanne van Engeland en Wallis sonder ŉ klomp groot name oorsee gestuur en ŉ spul jong spelers kans gegee om toetsvlak hand op te steek. En net só gaan Rassie Erasmus ook maak. Hy het die week daarop gewys dat daar net 16 toetse voor die Wêreldbeker-toernooi oorbly en dat die afrigtingspersoneel ŉ paar dinge wil toets. “Dit is natuurlik ŉ versoeking om nie aan die span vir die tweede toets te verander nie,” het die Bokafrigter gesê, “maar ons moet ŉ paar dinge op die proef stel.” Dít sal van die een toets na die ander gedoen word. Hoewel dit nie groot skuiwe of veranderinge sal wees nie, sal daar een, twee of drie subtiele veranderings wees. Trouens, Erasmus het die afgelope tyd ŉ paar keer daarop gesinspeel dat daar in die proses seker ŉ toets of twee verloor sal word. Hy wil spelers in druksitasies plaas om te sien of hulle het wat die Wêreldbeker-toernooi van hulle sal vereis. Die hoofgedagte is egter dat die span sal “groei”, volgens die Bokke se voorspelerafrigter, Matthew Proudfoot. Erasmus sal na verwagting so gou moontlik van die land se voorste beseerde spelers soos ondermeer Eben Etzebeth, Malcolm Marx, Warren Whiteley, Coenie Oosthuizen, Lood de Jager en van die ander aanspraakmakers ook op toetsvlak kans gee. Erasmus is kwaai gekritiseer omdat hy, kort voor die einde van die eerste toets, met Engeland wat begin terugveg het, soveel veranderings van die bank af gemaak het. Maar dit maar dit is klaarblyklik deel van die groter Wêreldbeker-prentjie om die jonger spelers stelselmatig soveel toetsblootstelling moontlik te laat kry.